तेंदुलकर, द्रविड़ से भयभीत नहीं हैं पेटिंसन  
तेज गेंदबाज जेम्स पेटिंसन का कहना है कि वह आगामी टेस्ट श्रृंखला में सचिन और द्रविड़ से कतई आतंकित नहीं होंगे।
सचिन तेंदुलकर और राहुल द्रविड़ की बेहद इज्जत करने वाले तेज गेंदबाज जेम्स पेटिंसन का कहना है कि वह आगामी टेस्ट श्रृंखला में इन स्टार बल्लेबाजों से कतई आतंकित नहीं होंगे। पेटिंसन ने कहा, क्रिकेट में उनकी उपलब्धियों के लिए मैं उनका सम्मान करता हूं लेकिन मैच के दिन भयभीत होने से काम नहीं चलता। उन्होंने कहा, मैंने भले ही अभी सिर्फ दो टेस्ट खेले हैं लेकिन मुझे लगता है कि मैं अच्छा प्रदर्शन कर सकता हूं। पीटर सिडल और मैं आक्रमण की अगुवाई कर सकते हैं। उन्होंने स्वीकार किया कि भारतीय शीर्षक्रम के खिलाफ गेंदबाजी चुनौतीपूर्ण होगी लेकिन कहा कि अनुभवी खिलाड़ियों की बढ़ती उम्र के कारण वह उनके खिलाफ अच्छा प्रदर्शन कर सकते हैं। पेटिंसन ने कहा, यह बड़ी चुनौती होगी लेकिन अब भारतीय बल्लेबाज उम्रदराज हो चले हैं। उम्मीद है कि मैं उन्हें परेशान कर सकूंगा।